**Ένας γέρος [1894, 1897]**

*Το ποίημα είναι του Κ. Καβάφη και ανήκει στη συλλογή τα Ποιήματα 1897-1933, των εκδόσεων Ίκαρος ,1984*

Στου καφενείου του βοερού το μέσα μέρος

σκυμένος στο τραπέζι κάθετ’ ένας γέρος·

με μιαν εφημερίδα εμπρός του, χωρίς συντροφιά.

Και μες των άθλιων γηρατειών την καταφρόνια

σκέπτεται πόσο λίγο χάρηκε τα χρόνια

που είχε και δύναμι, και λόγο, κ’ εμορφιά.

Ξέρει που γέρασε πολύ· το νοιώθει, το κυττάζει.

Κ’ εν τούτοις ο καιρός που ήταν νέος μοιάζει

σαν χθες. Τι διάστημα μικρό, τι διάστημα μικρό.

Και συλλογιέται η Φρόνησις πως τον εγέλα·

και πως την εμπιστεύονταν πάντα — τι τρέλλα! —

την ψεύτρα που έλεγε· «Aύριο. Έχεις πολύν καιρό.»

Θυμάται ορμές που βάσταγε· και πόση

χαρά θυσίαζε. Την άμυαλή του γνώσι

κάθ’ ευκαιρία χαμένη τώρα την εμπαίζει.

.... Μα απ’ το πολύ να σκέπτεται και να θυμάται

ο γέρος εζαλίσθηκε. Κι αποκοιμάται

στου καφενείου ακουμπισμένος το τραπέζι.

**ΘΕΜΑΤΑ**

1. Πώς παρουσιάζεται ο γέρος στο ποίημα; Τι θα τον συμβούλευες, αν τυχαία τον συναντούσες σε αυτήν την κατάσταση;
2. — τι τρέλλα! — «Aύριο. Έχεις πολύν καιρό.»: εξηγείστε τη λειτουργία τριών σημείων στίξης στα συγκεκριμένα χωρία.
3. Να εντοπίσεις δύο σχήματα λόγου και να καταδείξεις τον τρόπο που επηρεάζουν το ύφος του ποιήματος.
4. Χαρακτηριστικό στοιχείο της ποίησης του Καβάφη είναι η ειρωνεία του. Μπορείτε να την εντοπίσετε με αναφορές στο ποίημα;
5. Πιστεύετε ότι πίσω από τον γέρο του ποιήματος κρύβεται ένα αισιόδοξο ή απαισιόδοξο μήνυμα;
6. Μπορείτε να διακρίνετε τα σχόλια του ποιητή με αναφορές στο ποίημα; Ποια είναι η άποψη και τα συναισθήματα του Καβάφη για την εικόνα του γέρου, όπως υπονοούν τα σχόλιά ου;